En 80-årig kvinde fik en brat opvågning, da hun lå og sov ganske få meter fra der, hvor en bil natten til søndag torpederede gennem hendes hjem i høj fart og fortsatte 50-75 meter ud på den anden side. Det kunne TV2 Nord tidligere oplyse . Anmeldelsen om den farlige ulykke kom dog hverken fra den kvindelige ejer af huset eller de to unge mænd på 18 og 19 år, som politiet formoder har været henholdsvis passager og fører i bilen. I stedet kom den fra én af deres forældre klokken  01.39. - En forælder til én af de to unge mennesker ringer ind og orienterer os om, at der er sket et uheld, oplyser vagtchef ved Nordjyllands Politi, Poul Fastergaard til TV2 Nord. Men da anmeldelsen kom fra en person, der ikke opholdte på ulykkesstedet, var politiet ikke klar over de ekstreme skader og deres omfang, før de blev mødt af det chokerende syn. - Det er meget atypisk. Vi har før oplevet at biler er kørt ind i huse, men så er de også stoppet. Den er jo kørt gennem huset. Jeg kan ikke mindes at have set noget lignende før, siger vagtchefen. Et mirakel i mørket I huset søgte politiet hurtigt efter den 80-årige kvinden, som også er ejer af huset, og konstaterede, at hun var uskadt - på mirkauløs vis, da hun lå og sov ganske få meter fra der, hvor bilen ramte huset. - Hun har ikke fået nogle skrammer, men det kan selvfølgelig være, at hun er blevet chokeret, siger vagtchef ved Nordjyllands Politi, Poul Fastergaard. Samtidig lykkedes det politiet at få fat på kvindens pårørende, der ikke bor så langt fra ulykkesstedet, som tog sig af kvinden. Formodet fører af bilen stak af På stedet fandt politiet den unge mand på 18 år, som de formoder, var passager i bilen. Kort efter anholdte de også den formodede fører af bilen, en 19-årig mand, på sin bopæl. Hvordan kan det være, at den formodede fører af bilen befandt sig på sin bopæl, da I foretog anholdelsen, og ikke på gerningsstedet? - Det tør jeg ikke svare på. Det kan være, at vedkommende blev ramt af panik, siger vagtchef ved Nordjyllands Politi, Poul Fastergaard, til TV2 Nord. Begge bliver sigtet for fareforvoldelse jævnfør straffelovens § 252, der har en strafferamme på op til otte år, og for spirituskørsel, selvom politiet ingen mistanke har om, at de sigtede har været påvirkede, da uheldet skete. - Det er ren rutine, siger vagtchefen. Siden da har politiet undersøgt ulykkesstedet, målt op og taget billeder, mens bilinspektøren undersøgte stedet og gav et fingerpeg i forhold til bilens hastighed. Samtidig har skadeservice lukket huset af, "så det ikke falder endnu mere sammen eller får yderligere skader", oplyser vagtchef ved Nordjyllands Politi, Poul Fastergaard, hvis mandskab forlod adressen omkring klokken 7 søndag morgen. Derfor har ejer og pårørende atter fået adgang til huset.

Referat:
Den formodede fører af bilen stak ellers af.